b"\n_START_ARTICLE_\nIndij\xc5\xb3 vicekaralyst\xc4\x97\n_START_SECTION_\nPolitin\xc4\x97 raida\n_START_PARAGRAPH_\n1492\xc2\xa0m. gruod\xc5\xbeio 5 d. Kristupas Kolumbas pirmosios savo ekspedicijos metu pasiek\xc4\x97 Hai\xc4\x8dio sal\xc4\x85 ir pavadino j\xc4\x85 isp. La Espa\xc3\xb1ola. Vietiniai gyventojai tainai, tik\xc4\x97dami kad europie\xc4\x8diai yra antgamtin\xc4\x97s b\xc5\xabtyb\xc4\x97s, juos pri\xc4\x97m\xc4\x97 labai pagarbiai. Tain\xc5\xb3 kasikas Guakanagaris (angl. Guacanagari) Kolumb\xc4\x85 ir jo vyrus maloniai pri\xc4\x97m\xc4\x97, apr\xc5\xabpino viskuo, ko \xc5\xa1iems reik\xc4\x97jo._NEWLINE_Kolumbas sudar\xc4\x97 sutart\xc4\xaf su Guakanagariu. Sudu\xc5\xbeus laivui \xe2\x80\x9eSanta Marija\xe2\x80\x9c Kolumbas nutar\xc4\x97 \xc4\xafkurti nedidel\xc4\xaf fort\xc4\x85, kuris tur\xc4\x97jo patvirtinti jo teises \xc4\xaf sal\xc4\x85. Fortas buvo pavadintas isp. La Navidad 'Kal\xc4\x97dos', kadangi b\xc5\xabtent Kal\xc4\x97d\xc5\xb3 dien\xc4\x85 sudu\xc5\xbeo laivas ir buvo nutarta \xc4\xafkurti fort\xc4\x85. Forto \xc4\xafgula susiskaid\xc4\x97, labiau agresyvi \xc4\xafgulos dalis \xc4\x97m\xc4\x97 kivir\xc4\x8dytis su tainais bei ciguajais (angl. ciguayo) ir makoriksais (angl. macorix), net \xc4\x97m\xc4\x97 grobti j\xc5\xb3 moteris. Ispan\xc5\xb3 ir kai kuri\xc5\xb3 savi\xc5\xa1ki\xc5\xb3 silpnu laikomas Guakanagaris band\xc4\x97 susitaikyti su ispanais, kurie \xc5\xa1iuos veiksmus palaik\xc4\x97 silpnumo ir pasidavimo po\xc5\xbeymiu. Galingas maguan\xc5\xb3 kasikas Kaonabas (angl. Caonabo) atakavo ispan\xc5\xb3 fort\xc4\x85, ir La Navidad buvo sunaikinta._NEWLINE_Ispanijos karalius Ferdinandas V gr\xc4\xaf\xc5\xbeusiam Kolumbui 1492\xc2\xa0m. baland\xc5\xbeio 17 d. dokumentu visam laikui atidav\xc4\x97 atrastas ir kitas \xc5\xbeemes (salas ir \xc5\xbeemyn\xc4\x85), taip pat suteikdamas jam gubernatoriaus ir vicekaraliaus titul\xc4\x85. 1493\xc2\xa0m. \xc4\xaf sal\xc4\x85 atvyko antroji K. Kolumbo ekspedicija, ir Kolumbas \xc4\xafk\xc5\xabr\xc4\x97 pirm\xc4\x85j\xc4\x85 ispan\xc5\xb3 kolonij\xc4\x85 Naujajame Pasaulyje\xc2\xa0\xe2\x80\x93 Izabelos miest\xc4\x85 (isp. La Isabela; Villa Isabela). 1496\xc2\xa0m. K. Kolumbo brolis Bartolom\xc4\x97jus Kolumbas pietin\xc4\x97je Espanjolos salos pakrant\xc4\x97je \xc4\xafk\xc5\xabr\xc4\x97 Santo Domingo de Guzm\xc3\xa1n miest\xc4\x85, kuris tapo nauja ispan\xc5\xb3 vald\xc5\xb3 sostine. Apie 400 000 salos gyventoj\xc5\xb3 tain\xc5\xb3 netrukus buvo pavergti ir priversti dirbti aukso kasyklose. D\xc4\x97l priespaudos, priverstinio darbo, bado, lig\xc5\xb3 ir masini\xc5\xb3 \xc5\xbeudym\xc5\xb3 j\xc5\xb3 skai\xc4\x8dius smarkiai ma\xc5\xbe\xc4\x97jo, ir, manoma, 1535\xc2\xa0m. j\xc5\xb3 teliko 60 000._NEWLINE_Kolumbas prapl\xc4\x97t\xc4\x97 gubernijos teritorijas, atrasdamas ir prijungdamas Jamaik\xc4\x85, Puerto Rik\xc4\x85, Kub\xc4\x85 ir smulkesnes salas. Tre\xc4\x8diosios kelion\xc4\x97s metu (1498\xc2\xa0m.) jis atrado Margaritos ir Trinidado salas bei pat\xc4\xaf Amerikos \xc5\xbeemyn\xc4\x85\xc2\xa0\xe2\x80\x93 Parijos pusiasal\xc4\xaf. Visa tai i\xc5\xa1pl\xc4\x97t\xc4\x97 vicekaralyst\xc4\x97s teritorijas. Alonso de Ojeda ir Vicente Y\xc3\xa1\xc3\xb1ez Pinz\xc3\xb3n atradimai Piet\xc5\xb3 Amerikos pakrant\xc4\x97se leido \xc4\xafkurti naujas gubernijas \xc5\xbeemyne ir dar labiau prapl\xc4\x97t\xc4\x97 vicekaralyst\xc4\x97s teritorijas._NEWLINE_1500\xc2\xa0m. Kolumbui i\xc5\xa1vykus toliau tyrin\xc4\x97ti ir gr\xc4\xaf\xc5\xbeus \xc4\xaf Ispanij\xc4\x85, nauj\xc5\xb3 teritorij\xc5\xb3 gubernatoriumi tapo Fransiskas de Bobadila (isp. Francisco de Bobadilla). Kolonist\xc5\xb3 kaltinimai, kad Kolumbas netinkamai vald\xc4\x97, dar labiau supainiojo vietin\xc4\x99 politin\xc4\x99 pad\xc4\x97t\xc4\xaf. 1502\xc2\xa0m. de Bobadil\xc4\x85 gubernatoriaus poste pakeit\xc4\x97 Nicol\xc3\xa1s de Ovando, kuris buvo i\xc5\xa1sik\xc4\x97l\xc4\x99s plan\xc4\x85 didinti ispan\xc5\xb3 \xc4\xaftak\xc4\x85 regione. Jo politika tain\xc5\xb3 at\xc5\xbevilgiu buvo itin \xc5\xbeiauri. Po Kolumbo mirties (1506\xc2\xa0m.) jo s\xc5\xabnus Diegas Kolumbas siek\xc4\x97 susigr\xc4\x85\xc5\xbeinti jo t\xc4\x97vui ir jam teis\xc4\x97tai priklausiusias \xc5\xbeemes, ir prad\xc4\x97jo teismin\xc4\xaf proces\xc4\x85. 1509\xc2\xa0m. jis paskirtas gubernatoriumi, o 1511\xc2\xa0m. susigr\xc4\x85\xc5\xbeino vicekaraliaus titul\xc4\x85. Su nedideliais pertr\xc5\xabkiais, jis vald\xc4\x97 gubernij\xc4\x85 iki 1524\xc2\xa0m._NEWLINE_Nuo 1500\xc2\xa0m. ispan\xc5\xb3 naujai u\xc5\xbeimamos teritorijos Centrin\xc4\x97je Amerikoje nebebuvo priskiriamos vicekaralystei, o egzistavo kaip atskiros kolonijos. Tod\xc4\x97l vicekarlyst\xc4\x97s teritorija nebesipl\xc4\x97t\xc4\x97. Be to, 1518\xc2\xa0m. nuo vicekaralyst\xc4\x97s atskilo did\xc5\xbeiausia jos sala Kuba (suformuota Kubos generalkapitonija), kuri nustelb\xc4\x97 Espanjolos reik\xc5\xa1m\xc4\x99 tolesn\xc4\x97je konkistoje. Diegui mirus 1526\xc2\xa0m. teises \xc4\xaf vicekaraliaus titul\xc4\x85 paveld\xc4\x97jo jo s\xc5\xabnus Luis Col\xc3\xb3n y Toledo. Jo ma\xc5\xbeametyst\xc4\x97s laikais visos Kolumb\xc5\xb3 \xc5\xa1eimos teis\xc4\x97s \xc4\xaf naujai atrastas teritorijas ir vicekaralyst\xc4\x97 buvo panaikintos, o kaip kompensacija 1537\xc2\xa0m. \xc5\xa1eimai duota nedidel\xc4\x97 teritorija dabartin\xc4\x97je Panamoje\xc2\xa0\xe2\x80\x93 Veragvos kunigaik\xc5\xa1tyst\xc4\x97._NEWLINE_Nuo 1526\xc2\xa0m. vicekaralyst\xc4\x97 paversta Santo Domingo generalkapitonija ir (kartu su Kuba) priskirta tuo pat metu \xc4\xafkurtai Santo Domingo audiencijai.\n_START_SECTION_\nEkonomika ir visuomen\xc4\x97\n_START_PARAGRAPH_\n1501\xc2\xa0m. Ispanijos monarchai (Aragono karalius Ferdinandas II ir Kastilijos karalien\xc4\x97 Izabel\xc4\x97 I) pirm\xc4\x85 kart\xc4\x85 suteik\xc4\x97 Karib\xc5\xb3 j\xc5\xabros kolonistams teis\xc4\x99 \xc4\xafve\xc5\xbeti vergus i\xc5\xa1 Afrikos, kurie pirmieji buvo atve\xc5\xbeti 1503\xc2\xa0m. Atve\xc5\xbetieji vergai atsive\xc5\xbe\xc4\x97 ir savo kult\xc5\xabr\xc4\x85, kuri padar\xc4\x97 didel\xc4\x99 \xc4\xaftak\xc4\x85 dabartin\xc4\x97s Dominikos respublikos kult\xc5\xabrai._NEWLINE_1510\xc2\xa0m. \xc4\xaf Ispanjol\xc4\x85 i\xc5\xa1 Ispanijos buvo atve\xc5\xbeta 250 juod\xc5\xb3j\xc5\xb3 ladin\xc5\xb3 partija. Dar a\xc5\xa1tuoneriais metais v\xc4\x97liau \xc4\xaf Vest Indij\xc4\x85 imta masi\xc5\xa1kai ve\xc5\xbeti Afrikoje gimusius negrus. Ispanjoloje imta auginti cukranendres, 1516\xc2\xa0m. buvo pastatytas pirmas cukraus fabrikas Naujajame Pasaulyje.  Did\xc4\x97jantis darbo j\xc4\x97gos poreikis cukranendri\xc5\xb3 auginimui ved\xc4\x97 prie to, kad du de\xc5\xa1imtme\xc4\x8dius \xc4\xafve\xc5\xbeam\xc5\xb3 verg\xc5\xb3 i\xc5\xa1 Afrikos skai\xc4\x8dius did\xc4\x97jo eksponenti\xc5\xa1kai. Pirmas didelis verg\xc5\xb3 sukilimas Amerikoje \xc4\xafvyko Santo Dominge 1522\xc2\xa0m., kai sukilo gubernatoriaus Diego Kolumbo cukranendri\xc5\xb3 plantacijoje dirb\xc4\x99 vergai volofai. Daug sukil\xc4\x97li\xc5\xb3 sugeb\xc4\x97jo pab\xc4\x97gti \xc4\xaf kalnus, kur kartu su tain\xc5\xb3 liku\xc4\x8diais sudar\xc4\x97 maron\xc5\xb3 bendruomenes._NEWLINE_Cukranendri\xc5\xb3 auginimas itin padidino Ispanijos pajamas saloje, bet daug verg\xc5\xb3 pab\xc4\x97gdavo \xc4\xaf salos gilum\xc4\x85, kur sunkiai praeinamuose kalnuose sudar\xc4\x97 did\xc4\x97jan\xc4\x8dias maron\xc5\xb3 (isp. cimarr\xc3\xb3nes pa\xc5\xbeod\xc5\xbeiui 'sulauk\xc4\x97j\xc4\x99, gyvenantys kaln\xc5\xb3 vir\xc5\xa1\xc5\xabn\xc4\x97se') bendruomenes. Apie 1540\xc2\xa0m. maron\xc5\xb3 gaujos buvo tokios gausios, kad kaimo vietov\xc4\x97se tarp plantacij\xc5\xb3 ispanai gal\xc4\x97jo keliauti tik didel\xc4\x97mis ginkluotomis grup\xc4\x97mis._NEWLINE_Nors ankstyvuoju kolonijos laikotarpiu did\xc5\xbeiuma vietos ind\xc4\x97n\xc5\xb3 (tain\xc5\xb3) buvo sunaikinti, likusieji \xc4\x97m\xc4\x97 vykdyti i\xc5\xa1sivadavimo kov\xc4\x85. Vienas i\xc5\xa1 tain\xc5\xb3 kasik\xc5\xb3, Enrikilas (isp. Enriquillo) 1519\xe2\x80\x931533\xc2\xa0m. s\xc4\x97kmingai kovojo su ispanais. Jis vadovavo \xc4\xaf kalnus pasitraukusiems tainams, keturiolika met\xc5\xb3 nepaliaujamai atakavo ispanus. Gal\xc5\xb3 gale ispanai jam pasi\xc5\xabl\xc4\x97 taikos sutart\xc4\xaf, 1534\xc2\xa0m. perdav\xc4\x97 jam ir jo pasek\xc4\x97jams miest\xc4\x85. Ta\xc4\x8diau \xc5\xa1is miestas neilgai egzistavo, nes po keleri\xc5\xb3 met\xc5\xb3 verg\xc5\xb3 sukilimo metu buvo visi\xc5\xa1kai sudegintas, o gyventojai\xc2\xa0\xe2\x80\x93 i\xc5\xa1\xc5\xbeudyti."